पारुल अपने कमरे में लैपटॉप पर काम कर रही थी. जब मां ने देखना चाहा कि वो क्या कर रही है, तो वो लैपटॉप को छुपाने की कोशिश करने लगी. मां की नज़र लैपटॉप पर खुले फेसबुक पर गई, पारुल किसी से फेसबुक पर चैट कर रही थी. बस, फिर क्या था, मां ने चिल्लाना शुरू कर दिया, “कल तुम्हारा पेपर है, पिछली बार भी तुम्हारे नंबर कम आए थे और तुम हो कि…” पारुल ने मुंह बनाते हुए अपना काम चालू रखा जैसे कि उसने कुछ सुना ही ना हो. फिर मां यह कहते हुए बाहर चली गईं कि “तुमसे कुछ कहने का फ़ायदा तो है नहीं, तुम कुछ समझती तो हो नहीं. ज़रा अपने पड़ोस की निर्मला आंटी की लड़की से कुछ सीखो…” पारुल को यह सुनकर बहुत बुरा लगा. दरअसल, वो फेसबुक पर अपनी सहेली से अगले दिन के पेपर की तैयारी को लेकर ही बात कर रही थी और उसने मां को इसके बारे में इसलिए नहीं बताया, क्योंकि वे इस तरह से पढ़ाई करने को बकवास मानती थीं. ऐसा कई बार होता है कि हम बिना कुछ जाने-समझे कभी भी अपने बच्चों पर बिफ़र पड़ते हैं, जिसका टीनएज बच्चों पर बहुत बुरा प्रभाव पड़ता है.